Doen wat jy kan, net waar jy is, met dit wat jy hetFlip Buys is die voorsitter van die Solidariteit Beweging. Foto: René Roux. Dit is begryplik dat die swak regering, staatsverval, wydverspreide wetteloosheid en ekonomiese insinking in die land baie mense moedeloos maak. Daar is nie maklike oplossings vir hierdie nasionale probleme nie, omdat ons nie aan bewind is en iets aan hierdie krisisse kan doen nie. Die gevaar hiervan is dat mense nie meer hoop vir die toekoms sien nie, en dat hierdie toestand verlammend kan inwerk op pogings om Afrikaners se omstandighede te verbeter. Hoewel dit so is dat Afrikaners nie in die magsposisie is om die land se groot probleme op te los nie, beteken dit nie dat ons net magtelose slagoffers van die omstandighede is nie. Ons geskiedenis bied genoeg bewyse dat goed georganiseerde Afrikaner-gemeenskappe wonderwerke kan verrig. Ons het die kulturele kapitaal om dit weer te doen. Die spreekwoord “ ’n Boer maak ’n plan”, beskryf die geheim van ons oorlewing oor die eeue in Afrika treffend. Die sleutel tot sukses is egter dat die fokus moet val op dit waaraan jy wél iets kan doen, in plaas daarvan om moedeloos te raak oor dinge waaraan ons niks kan doen nie. Ekonome noem die faktore wat buite ’n mens se beheer is “betafaktore”, en dié wat binne jou beheer is “alfafaktore”. Op ekonomiese gebied is betafaktore sake soos die stand van die internasionale ekonomie, die handelsoorlog tussen die VSA en China, en die wisselkoers. Daarteenoor bestaan die alfafaktore uit beheerbare sake soos hoe goed jy met jou eie geld werk en hoe produktief jy by die werk is. Die ervaring wys dat wanneer mense en gemeenskappe die alfafaktore behoorlik bemeester, die onbeheerbare betafaktore mettertyd minder word en ’n kleiner invloed begin uitoefen. Kom ons gebruik die misdaadplaag as ’n voorbeeld. As iemand sy alfafaktore begin beheer deur sy huis te beveilig, aktief by sy buurtwag betrokke te raak, en sy weerbaarheid verbeter, verklein die kanse dat hy en sy gesin die slagoffers van misdadigers kan word. Hierdie beginsel geld vir elke lewensterrein. As elke mens sy en haar bes doen om hul gesondheid te verbeter deur rook en drank uit te sny, ’n gebalanseerde dieet te volg en matig te oefen, verminder die kanse op gesondheidsprobleme. Dieselfde beginsel geld vir alle ander gebiede: beheer jou alfafaktore, en die impak van die betafaktore verklein. Hierdie beginsel geld natuurlik nie net vir enkelpersone nie, maar ook vir gemeenskappe. Hier is baie gemeenskappe in die land wat wag vir die regering om vir hulle huise, werk en dienste te gee. Hulle gaan vir altyd wag, want geen regering ter wêreld kan alles vir almal doen nie. Afrikaners moet ’n “alfagemeenskap” word, wat deur goed georganiseerde gemeenskapsorganisasies self verantwoordelikheid neem. Dit beteken nie dat ons nie die regering aanspreeklik moet hou vir hul wanbestuur nie, maar dat ons ook nie op die staat moet staatmaak nie. Ons moet die feit in die oë kyk dat staatsbestuur vinnig besig is om te misluk, en dat selfbestuur die enigste volhoubare oplossing is.